تورکیه، قطر بحرانی‌نین حلی اوچون دیپلوماتیک ساحه‌سینده آددیم‌لار آتماقدا داوام ائدیر.
خاریجی ایشلر ناظیری مولود چاووش اوغلو ناظیرلر شوراسی‌نین ییغینجاغین‌دان اول سعودی عربیستانی‌نین آنکارا‌داکی بویوک ائلچیسی ولید بن عبدالکریم ال هیرئیجی، بیرلشمیش عرب امیرلیک‌لری‌نین بویوک ائلچیسی خلیفه شاهین المارار و بحرین-نین آنکاراداکی مصلحتچیسی کامیل احمدی قبول ائتدی.
دیپلوماتیک منبع‌لردن الده ائدیلن معلوماتا اساساً، گؤروشده کؤرفزدکی سون وضعیت موذاکیره اولوندو.
ناظیر چاووش اوغلو گؤروشده تورکیه و اولوسلار آراسی جمعیت‌ین گؤزلنتی‌لرینی دیله گتیرمه‌سی ایله یاناشی موضوع  ایله علاقه‌لی کئچیردیگی گؤروش‌لرینه ده توخوندو.
سعودی عربیستانی، بیرلشمیش عرب امیرلیک لری، بحرین، میصر و یمن، قطر ایله ژوئن 5-ده بوتون دیپلوماتیک علاقه‌لرینی کسه‌رک، بو اؤلکه ایله دنیز و هاوا سرحدلرینی باغلامیشدی.
قطرلی دیپلومات‌لارا اؤلکه‌نی ترک ائتمه‌سی اوچون 48 ساعت، قطر وطنداش‌لارینا 14 گون مدت وئریلمیش، قطرین، سعودی عربیستانی لیدئرلیگینده یمن-ده حوصی لره قارشی یارادیلان اولوسلار آراسی کوالیسیون‌داکی رولونون سونا چاتدیغی بیلدیریلمیشدی.
قطر ایسه "ترور سیاهی‌سی" ایله علاقه‌لی فعالیتی پیسله‌میش و اتهام‌لارین "اساس‌سیز" اولدوغونو، بو دؤرد اؤلکه‌نی "افتراء" آتا‌راق اؤلکه‌نین ایماژینی زده‌لمکده گوناهلاندیرمیشدی.
